題吏隱軒
作者：李綱
朝代：宋

paragraphs: 紛紛吏事何時已，隨掃隨生畏首尾。
那知動靜不相關，安用杜門并洗耳。
曾侯作軒治丞事，鴈鶩成行亦衣紫。
偷閒掃溉哦其間，壁記當須倩韓子。
榜之吏隱名者誰，梁谿拙翁前柱史。
蕭然一室自可人，况有明窗兼凈几。
隱中涵養得佳趣，致遠自應從兄起。
王良伯樂世豈無，騕褭驊騮日千里。